NEMZETI TURISZTIKAI ADATSZOLGÁLTATÓ KÖZPONT

BEVEZETÉSÉRŐL SZÓLÓ TÁJÉKOZTATÓ

Jogszabályi környezet, elérhetőségek:

A Nemzeti Turisztikai Adatszolgáltató Központ (továbbiakban: NTAK) a szálláshely-szolgáltatók adminisztrációs kötelezettségének könnyítése és az országos statisztikai adatgyűjtés segítése céljából működtetett informatikai rendszer, mely működésének kereteit a turisztikai térségek fejlesztésének állami feladatairól szóló 2016. évi CLVI. törvény(a továbbiakban. Tv.) határozza meg. Az NTAK rendszeréhez való csatlakozásra, az abban foglalt adatok kezelésére vonatkozó előírásokat valamint a szálláshely-szolgáltatók kötelezettségével kapcsolatos részletes szabályokat a Tv. végrehajtásáról szóló 237/2018.(XII.10.) Korm. rendelet(a továbbiakban. Vhr.) taglalja. Az új rendszer bevezetésével minden szálláshely digitálisan, szálláshelykezelő szoftver használatával tudja teljesíteni a vendégek bejelentkezésénél előírt adatrögzítési kötelezettségét. Az NTAK közvetlen adatkapcsolat formájában adatot fogad a szálláshely-szolgáltatóktól, ezeket tárolja, feldolgozza, aggregált és strukturált riportokat, elemzéseket készít, és a szektor adatszolgáltató szereplői, valamint a törvényben meghatározott hatóságai számára ezeket szolgáltatja.

**NTAK honlapja: https://info.ntak.hu/**

Információ kérése szálláshely-szolgáltató részére: [info.NTAK@mtu.gov.hu](mailto:info.NTAK@mtu.gov.hu)

NTAK üzemeltetője a Magyar Turisztikai Ügynökség Zrt. (MTÜ), elérhetőségek: <https://mtu.gov.hu/>

Az NTAK portál használatáról részletes információkkal szolgáló felhasználói segédletek legfrissebb verziói az alábbi helyen letölthetők: <https://info.ntak.hu/felhasznaloi-segedletek/>

**Regisztrációs kötelezettség:**

A 2019. július 1-jét követően szálláshely-szolgáltatási tevékenységet megkezdő szolgáltató kötelessége a tevékenysége megkezdésétől számított 5 napon belül elektronikus úton regisztrálni az NTAK üzemeltetője által e célra működtetett elektronikus felületen. A már működő szálláshelyeknek NTAK-ba történő adatszolgáltatás megkezdését megelőzően a szálláshely típusonként meghatározott regisztrációs időszak megkezdését követően 1-1 hónap áll rendelkezésre a rendszerbe történő regisztrációra az alább részletezett ütemterv szerint.

**Az NTAK-ba történő regisztráció során a szálláshely-szolgáltató a következő adatokat adja meg:**

A szálláshely-szolgáltató

a) neve,

b) adószáma,

c) statisztikai számjele,

d) statisztikai főtevékenysége,

e) székhelye,

f) levelezési címe,

g) telefonszáma,

h) elektronikus levelezési címe,i) szálláshely-szolgáltatási tevékenységének kezdőnapja.

**A regisztráció feltételei:**

•szálláshely-szolgáltató a tevékenységre kiváltott adószámmal rendelkezik

•szálláshely-szolgáltató a tevékenységét az illetékes jegyzőnek bejelentette, illetve a jegyző nyilvántartásba vette

•szálláshely-szolgáltatásra használandó, NTAK kommunikációs modullal rendelkező szálláshelykezelő szoftvert telepítette

•regisztrációt végző személy rendelkezik Ügyfélkapu regisztrációval

•nem hivatalos képviselő regisztrációja esetén a hivatalos képviselő által, a Rendelkezési Nyilvántartásban a regisztrációt végző személyt meghatalmazta

**A szálláshely-szolgáltatók regisztrációjának menete:**

A regisztrációs folyamat teljes mértékben elektronikus.

**Ki végezheti el a szálláshelyek regisztrációját (majd később az adatok módosítást vagy törlését)?**

•a szálláshely-szolgáltató személyesen vagy

•annak törvényes képviselője vagy

•rendelkezési nyilvántartásban meghatározott személy

**Azonosítás:**

•a regisztrációs folyamat során az NTAK üzemeltetője elektronikus azonosítási szolgáltatás útján ellenőrzi a szálláshely-szolgáltatóra vonatkozó adatokat

•az azonosításhoz szükséges, szálláshely-szolgáltatóra vonatkozó adatokat a regisztrációt végző természetes személy adja meg az NTAK üzemeltetője számára

**Sikeres azonosítást követően a regisztrációt végző természetes személy regisztrálja a szálláshely-szolgáltatót az NTAK-ba:**

•a szálláshelyet

•a szálláshelyen nyújtott szolgáltatásokat

•az általa használt, NTAK kompatibilis szálláshelykezelő szoftvert

**A regisztráció folyamatáról bővebben itt tájékozódhat:** <https://info.ntak.hu/csatlakozasi-segedlet>/

A regisztráció során megadott adatok változását a szálláshely-szolgáltató a változás bekövetkezését követően, legfeljebb 8 napon belül köteles az NTAK elektronikus felületén átvezetni. Az NTAK a területileg illetékes jegyzőt az elektronikus felület által automatikusan generált elektronikus üzenetben 24 órán belül tájékoztatja a regisztrált, valamint az adataiban változást bejelentő szálláshely-szolgáltatókról.

**A már működő szálláshely-szolgáltatók a regisztrációt fokozatosan kell teljesítsék típustól függően az alábbi ütemezésben:**

Szálláshelytípus Regisztrációs időszak Adatszolgáltatás kezdete

szálloda 2019. június 1. és 30. között 2019. július 1-jétől

**panzió 2019. szeptember 1. és 30. között 2019. október 1-jétől**

**kempingek, üdülőházak,**

**közösségi szálláshelyek,**

**egyéb szálláshelyek,**

**falusi szálláshelyek**

**2019. december 1. és 31. között 2020. január 1-jétől**

**Szálláshely kezelő szoftver, adatszolgáltatás:**

A szálláshely-szolgáltató meghatározott műszaki előírásoknak megfelelő szálláshelykezelő szoftvert alkalmaz, amely alkalmas arra, hogy az NTAK részére a Tv. 9/B. § (1) bekezdése szerinti személyes adatot nem tartalmazó, statisztikai adatkörbe tartozó adatokat továbbítsa. Az NTAK-t üzemeltető Magyar Turisztikai Ügynökség ZRT. (továbbiakban. MTÜ) térítésmentesen biztosítja a „Az Én Vendégszobám”alkalmazást (szoftvert)az olyan szálláshely-szolgáltatónak, amely legfeljebb 8 szobát 16 állandó férőhellyel hasznosít szálláshelyként.

A több mint 8 szobával, 16 férőhellyel rendelkező szálláshelyek olyan szoftverek közül választhatnak, melyek alkalmasak az NTAK részére történő adatszolgáltatás teljesítésére. A Vhr. szerinti alkalmasság igazolásának megszerzéséhez a szoftvergyártóknak együtt kell működniük az üzemeltetővel, ezen gyártókról itt tájékozódhatnak: <https://info.ntak.hu/szoftverek/>

**A napi és havi adatszolgáltatást** a szálláshely-szolgáltató az elektronikus felületen történő regisztrációt követően teljesíti a szálláshelykezelő szoftver alkalmazásával. A szálláshely-szolgáltatók az adatszolgáltatáshoz szükséges adatokat a szálláshelykezelő szoftverben rögzítik, mely szálláshelykezelő szoftver a statisztikai adatkörbe tartozó adatokat anonimizáltan továbbítja az NTAK részére.

Első lépések:

•Az első adatszolgáltatás megkezdése előtt, a szálláshelykezelő szoftver és az NTAK közötti biztonságos hálózati kommunikációs kapcsolat érdekében a szálláshely-szolgáltatóknak el kell végezniük a szálláshelykezelő szoftver konfigurációját.

•Ezt követően a szálláshelykezelő szoftver és az NTAK automatikus hálózati kommunikációt tart fent.

**A szálláshelykezelő szoftver automatikusan küldi az NTAK-ba:**

•a technikai záráskor a napi adatszolgáltatás körbe tartozó adatokat

•a tárgyhónapot követő hónap 5. napján a havi adatszolgáltatás körébe tartozó adatokat

•a szoftverben a vendég adatainak rögzítését követően a vendég személyes adatait NEM tartalmazó, statisztikai adatkörbe tartozó adatokat.

**Ki jogosult az NTAK-ba történő napi adatszolgáltatás benyújtására, valamint az NTAK elektronikus üzeneteinek fogadására?**

•a szálláshely-szolgáltatót regisztráló személy

•a regisztráló személy által a szálláshelyhez regisztrált további felhasználók.

**Vendég:** a Vhr. alapján az a természetes személy, aki a szálláshely-szolgáltatást ténylegesen igénybe veszi és ideiglenesen a szálláshelyen elszállásolják, függetlenül a szálláshely-szolgáltatásért ellenértéket fizető személyétől.

**Vendégéjszaka:** vendégenként eltöltött –éjszakát is magában foglaló vagy így elszámolt –legfeljebb 24 óra.

**Amennyiben a szálláshely-szolgáltató a napi adatszolgáltatást az üzemeltető felhívása ellenére, ismételten nem teljesíti, az MTÜ a szálláshely-szolgáltató hatósági ellenőrzését kezdeményezi a szálláshely-szolgáltató felügyeletét ellátó jegyzőnél!**

**Az NTAK-nak a szálláshely-szolgáltató által nyújtott statisztikai adataihoz a helyi önkormányzat és az állami adóhatóság is hozzáférési jogosultsággal rendelkezik.**

Az önkormányzati felhasználóként belépő felhasználók jogosultak az illetékességi területükön működő kereskedelmi szálláshely-szolgáltatóktól érkezett vendégéjszaka-, és idegenforgalmi adó ellenőrzéséhez szükséges adatok, valamint az ezen adatokból készített kimutatások lekérdezésére és megtekintésére, továbbá a szálláshely-szolgáltatók által elérhető, önkormányzati felhasználóként belépő felhasználók részére készített adatelemzéseket megtekinthetik.

**Felhívjuk a figyelmüket, hogy az NTAK bevezetésével, a regisztrációval és az adatszolgáltatással kapcsolatosan felmerülő kérdések esetén közvetlenül az MTÜ-hez, továbbá a szoftver gyártójához tudnak fordulni.**